Zazakipediya:Roşanê Roci

No roşan bahdê tepıştenda Roci (Rozi) yeno bımbarek kerdenı. Şarê welatê ma yo Müsülman (Mısılman) serê miyan dı ju mengı Roce tepşeno. Roja kı roce qedêno a rojı Roşanê Roci destpey keno. No Roşan hirê rozi (roci) rameno. Roja sıfteyênı şewra rewê şarê ma yo mısılman şıno Cami u Nımacê (Nımazê) roşandê roci keno. Zerqê tizi erzeno u roj hebê berz beno, nêbeno dest bı Nemaz kerdenı beno. Nemazê xo kerd tepey a herkes sınasnayanê xo gêno u şınê keyandê xo dı şamiya Roşaniya şewray piya wenê. Sınasnayan ra kam Pilo, ravey ameyê eşiro, gırd u bı emıro key ey dı şamiya Roşani vırazêna, qandê meyman, sınasnayan, dost, merdım u enbıryanan. Pilê ê keyi Cami ra vıjêno nêvıjêno, merdımanê xo, dost, enbaz, sınasnaye u enbıryananê xo gêno şaneno xo dımı u yenê keye. Roşanê xo bımbarek kenê u dest bı werdenda şamida xo ya Roşani kenê. Şamiya xo ya Roşani heme piya roşenê u wenê. Merdımê kı yenê nan wenê, vêşi nêroşenê. Qandê kı jew yeno jew werzeno. (Yanê tay yenê şamiya xo wenê u werzenê şınê. Qatna yenê roşanê ê keyi bımbarek kenê u şamiya xo wenê). A rojı şewra heta şan key raveyamyayan dı, Pir, Axa, Şêx, Seyid, Sereşir, Pil, Gırd, Mıxtar u dewlemendan dı sırfey nan werdenı erd ra nêwerzeno. Jew yeno jew şıno. Ê kı yenê hıma-hıma hemeyê cı dı ê keyan dı nan u şamiya xo wenê. Qeçê sınasnayan, merdımandê cı u enbıryanan zi yenê ziyareteyda ê keyi. Qandê qeçkan (Domana) şeker u çerez herinenê u inan ra kenê vılla. Ey ra nameyêdê ê Roşani zi Roşanê şekeri yeno vatenı. Bê vıllakerdenda şekeri Pil yan zi gırdê ê keyi qandê xerckerdenı perey zi danê qeç, xort u kesandê neçaran, mıhtacbiyayan u sêküran. Bênan u şami dayenı, kılêncey (kılori) Roşani zi yenê vıraştenı u vıllakerdenı.

Neçar u fıqarey, bêkes u sêküri dı ê Roşanan dı şınê keyandê dewlemendan dı, Sereşir, Beg, Axler, Pir, Pil, Şêx u Mıxtaran dı nan u şami wenê. Çımkı şamiyê Roşanan heme, şamiyê terwendey u goştıniyê. Neçar u bêkesiyê kı serı fınê goşt nêvinenê u nêwenê, dı ê Roşanan dı mırdiya xo wenê. Qandê coy zi cayêdê ê Roşanano taybetiyo gırd şardê ma miyan dı esto.

Tabi bê werdenı u vıllakerdenda nan u şami, parseci zi yenê xo rê parse kenê u perey arêkenê.
Hirê rozi pêsero o Roşan yeno bımbarek kerdenı, dost, Enbaz, sınasnayey u merdımê pê ê hirê rojan miyan dı şınê u pê ziyaret kenê. Şandê ê rojan dı zi keyan dı yenê pêser, çixküfte vırazenê, çerez çerez kenê, xo miyan dı şên u şahi vırazenê, wenê u şımenê.

Jewna cayêdê ê Roşanano zahf gırso taybeti esto kı, o zi noyo. Ê kı pê ra qahryayê, ê kı nabênê cı pê dı xırabo, ê dı nê Roşanan dı yenê pê hetı u pê dı yenê werey. (Tabi ê kı werdiyê ê şınê gırdan hetı u cı ra efê xo wazenê. Ê kı bı xo nêşınê zi, inan dost, enbaz u sınasnayey gênê u benê pê dı anê werey). Bı no hesab a qahryayeya miyandê inan werzena.

Dı a bımbarek u ziyaretkerdena ê Roşanan dı veri ê kı emrê (temenê) cı werdiyo ê şınê gırdanê xo ziyaret kenê u lew nanê Pilandê xo desta. Bahdo zi, eger gırd u pilê inan wext bıvinê, yan zi pa bıresnê ê şınê werdiyanê xo ziyaret kenê u kêfanê inan kenê weş.
Tay merdımê xeyrwaştoxi, dewlemend, Sereşir, Axay, Şêx u Begleri dı ê Roşanan dı feqir u fıqaran rê, bêkes u bêwıhêran rê, sêkür u seqetan rê xüsusi şami vırazenê, pizanê inan kenê wırd u serê inan kenê newe. (Yanê cı rê çına herinenê u danê pıra) Qandê xeyr u xeyratkerdenı çıçi lazım o kenê.

Çı çiyê werdi u xoradayeno terwende esto, dı ê Roşanan dı yeno werdenı u xoradayenı. Dı ê Roşanan dı çı çınayo newe, pak u nammili esto, sandıqanra vıjêno yan zi herineyêno u deyêno xora. Gırd u werdi, cıni u camêrd, xort u keyney, waşti u waştey, veyv u zamay dı ê Roşanan dı çınayo weş danê xo ra u zey vıllıkana xo xemılnenê. Dı nê roşanan dı herkes şıno merdandê xo ser, gorıstanan u inan rê yasin yan zi mewlid dano wendenı u xeyratê cı keno vılla. 

Camiya Sultan Hemedi, İstanbul|thumb|left|250px

 Bıvênên 
 Eydê/Roşanê Remezani

 Çıme 
 Koyo Berz

Kategoriye:Edet u tore
Kategoriye:Edet u toreyê Sêwrege
Kategoriye:Roşani

de:Zuckerfest
es:Eid ul-Fitr
fa:عيد فطر
no:Id ul-Fitr
ru:Праздник разговения
sl:Eid ul-Fitr
sv:Eid ul-Fitr
zh:肉孜节